Halák, Róbert, poslanec NR SR (2023-06-16):
Ďakujem za slovo, pán predsedajúci. Vážená pani ministerka, vážené kolegyne, vážení kolegovia, nebudem dlhý. Ja som si dovolil aj s mojou kolegyňkou Jankou Žitňanskou pripraviť dva pozmeňujúce a doplňujúce návrhy. Najprv by som začal k tým fondom s odôvodnením. Čiže pozmeňujúci a pozmeňujúci návrh z dôvodu zrušenia úhrad za služby verejnosti poskytované Rozhlasom a televíziou Slovenska, z ktorých plynie umeleckým fondom značná časť príjmov, je potrebné doplniť nový zdroj príjmov umeleckých fondov. Navrhuje sa, aby bol novým zdrojom príjmov umeleckých fondov príspevok zo štátneho rozpočtu. Zo zdrojov príjmu umeleckých fondov sa vypúšťajú príspevky zo štátneho fondu kultúry Pro Slovakia, ktorý bol zrušený zákonom č. 553/2001 Z. z. o zrušení niektorých štátnych fondov o niektorých opatreniach súvisiacich s ich zrušením a o zmene a doplnení niektorých zákonov. Príspevok zo štátneho rozpočtu bude Ministerstvo kultúry Slovenskej republiky každoročne poskytovať umeleckým fondom v rámci schválených limitov na príslušné rozpočtové obdobie podľa zákona o štátnom rozpočte. Navrhuje sa pevná výška príspevku zo štátneho rozpočtu, ktorá bude umeleckým fondom rozdeľovaná percentuálne. Pomer rozdelenia príspevku zo štátneho rozpočtu medzi umelecké fondy je určený podľa výšky príjmov umeleckých fondov z príspevkov za použitie voľných diel a z príspevkov používateľov diel za minulé obdobia. Príspevok zo štátneho rozpočtu bude umeleckým fondom odvedený najneskôr do 31. januára kalendárneho roka, na ktorý sa príspevok zo štátneho rozpočtu poskytuje. V prechodných ustanoveniach sa navrhuje, aby sa na voľné diela použité v období do 30. júna 2023 vzťahovali ustanovenia zákona v znení účinnom do 30. júna 2023. To sa vzťahuje aj na príspevok používateľov diel podľa § 20 písm. e). Zároveň sa navrhuje výška príspevku zo štátneho rozpočtu, ktorý bude umeleckým fondom poskytnutý Ministerstvom kultúry Slovenskej republiky na druhý polrok 2023, keďže od 1. júla 2013 sa zrušujú úhrady za služby verejnosti poskytované Rozhlasom a televíziou Slovenska. Takže prečítam pozmeňujúci a doplňujúci návrh Róberta Haláka a Jany Žitňanskej k vládnemu návrhu zákona, ktorým sa mení a dopĺňa zákon č. 532/2010 Z. z. o Rozhlase a televízii Slovenska a o zmene a doplnení niektorých zákonov v znení neskorších predpisov (tlač 1590). Za čl. I sa vkladá nový čl. II, ktorý znie: „Čl. II Zákon Národnej rady Slovenskej republiky č. 13/1993 Z. z. o umeleckých fondoch v znení zákona č. 283/1997 Z. z., zákona č. 516/2008 Z. z., zákona č. 374/2013 Z. z., zákona č. 129/2020 Z. z., zákona č. 300/2020 Z. z. a zákona č. 504/2021 Z. z. sa mení a dopĺňa takto: 1. V § 3 ods. 1 sa slová „príspevky za použitie voľných diel„ nahrádzajú slovami „príspevok zo štátneho rozpočtu“. 2. V § 3 ods. 2 sa vypúšťajú slová „príspevky zo štátneho fondu kultúry Pro Slovakia,“. 3. Nadpis tretej časti znie: „Príspevok zo štátneho rozpočtu a príspevky používateľov diel“. 4. V tretej časti nadpis prvého dielu znie: „Príspevok zo štátneho rozpočtu“. 5. § 10 znie: „§ 10 (1) Ministerstvo kultúry Slovenskej republiky (ďalej len „ministerstvo kultúry“) poskytuje každoročne zo štátneho rozpočtu v rámci schválených limitov na príslušné rozpočtové obdobie podľa zákona o štátnom rozpočte príspevok fondom vo výške najmenej 900 000 eur. (2) Príspevok podľa odseku 1 odvedie ministerstvo kultúry bezhotovostne na účet fondov najneskôr do 31. januára kalendárneho roka, na ktorý sa príspevok o štátneho rozpočtu poskytuje tak, že Literárny fond dostane 45 %, Hudobný fond dostane 40 % a Fond výtvarných umení dostane 15 % z tohto príspevku. (3) Fondy sú povinné predložiť ministerstvu kultúry správu o hospodárení s príspevkom zo štátneho rozpočtu za predchádzajúci rok do 30. apríla nasledujúceho roka v listinnej podobe a v elektronickej podobe. Ministerstvo kultúry zverejňuje správu o hospodárení s príspevkom zo štátneho rozpočtu na svojom webovom sídle. (4) Fondy sú povinné umožniť ministerstvu kultúry a orgánu oprávnenému na výkon kontroly a auditu podľa osobitého predpisu5)	vykonať kontrolu a audit použitia príspevku zo štátneho rozpočtu. V prípade porušenia finančnej disciplíny pri nakladaní s príspevkom zo štátneho rozpočtu sa postupuje podľa osobitného predpisu.5a)“ Poznámky pod čiarou k odkazom 5 a 5a znejú: „5) Napríklad zákon Národnej rady Slovenskej republiky č. 39/1993 Z. z. o Najvyššom kontrolnom úrade Slovenskej republiky v znení neskorších predpisov, zákon č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov. 5a) § 31 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov.“ 6. § 11 až 19 sa vypúšťajú. 7. V § 20 sa vypúšťa písmeno e). Doterajšie písmená f) až i) sa označujú ako písmená e) až h). 8. V § 21 ods. 1 písm. b) sa slová „písmene f)“ nahrádzajú slovami „písmene e)“. 9. V § 21 ods. 1 písm. c) sa slová „h) až i)“ nahrádzajú slovami „f) až h)“. 10. V § 23 sa slová „Príspevky za použitie voľných literárnych, vedeckých a umeleckých diel“ nahrádzajú slovami „Príspevok zo štátneho rozpočtu“. 11. V § 24 ods. 2 sa slová „nebude príspevok odvedený“ nahrádzajú slovami „nebudú príspevky používateľov diel odvedené“. 12. Za § 25f sa vkladá § 25g, ktorý vrátane nadpisu znie: „§ 25g Prechodné ustanovenia účinné od 1. júla 2023 (1) Pri voľných dielach použitých v období do 30. júna 2023 sa postupuje podľa ustanovení tohto zákona o príspevkoch za použitie voľných diel účinných do 30. júna 2023. Príspevky za ich použitie odvedené fondom po 30. júni 2023 sú príjmom fondov. (2) Ustanoveniami tohto zákona v znení účinnom od 1. júla 2023 nie je dotknutá povinnosť odviesť príspevok používateľov diel podľa § 20 písm. e) v znení účinnom do 30. júna 2023 za obdobie do 30. júna 2023. Príspevok používateľov diel podľa predchádzajúcej vety alebo jeho časť odvedená fondom po 30. júni 2023 je príjmom fondov. (3) V roku 2023 poskytne ministerstvo kultúry fondom príspevok zo štátneho rozpočtu vo výške 450 000 eur. Ministerstvo kultúry odvedie príspevok podľa predchádzajúcej vety bezhotovostne na účet fondov tak, že Literárny fond dostane 45 %, Hudobný fond dostane 40 % a Fond výtvarných umení dostane 15 % z tohto príspevku.“.“ Nasledujúce články sa primerane prečíslujú. V súvislosti s vložením nového čl. II sa primerane upraví názov zákona. Toto bol prvý pozmeňujúci návrh a druhý pozmeňujúci a doplňujúci návrh k vládnemu návrhu zákona. Navrhuje sa zrušenie povinnosti odvádzať príspevky vo výške 2 %, ktoré príjemcovia autorských odmien a odmien výkonných (reprodukčných) umelcov odvádzajú umeleckým fondom z ich hrubých príjmov a odvodovej povinnosti do umeleckých fondov pre dedičov autorských práv (ďalej len „príspevky z autorských odmien''). Príjemcovia autorských odmien a odmien výkonných (reprodukčných) umelcov však budú môcť dobrovoľne odviesť umeleckým fondom príspevky z autorských odmien. Tieto dobrovoľné príspevky budú zdrojom príjmov umeleckých fondov a rozdelia sa medzi jednotlivé umelecké fondy podľa oblasti ich tvorivej činnosti. V prechodných ustanoveniach sa navrhuje, aby sa na autorské odmeny a odmeny výkonných (reprodukčných) umelcov vyplatených alebo prijatých od občanov za obdobie do 30. júna 2023 vzťahovali ustanovenia zákona v znení účinnom do 30. júna 2023. Odvodová povinnosť dedičov autorských práv zostáva zachovaná, ak dosiahnu príjem v zákonom stanovenej výške v období prvého polroka 2023. Teraz mi dovoľte, aby som predniesol ten pozmeňujúci a doplňujúci návrh. Pozmeňujúci a doplňujúci návrh Róberta Haláka a Jany Žitňanskej k vládnemu návrhu zákona, ktorým sa mení a dopĺňa zákon č. 532/2010 Z. z. o Rozhlase a televízii Slovenska a o zmene a doplnení niektorých zákonov v znení neskorších predpisov (tlač 1590). Za čl. I sa vkladá nový čl. II, ktorý znie: „Čl. II Zákon Národnej rady Slovenskej republiky č. 13/1993 Z. z. o umeleckých fondoch v znení zákona č. 283/1997 Z. z., zákona č. 516/2008 Z. z., zákona č. 374/2013 Z. z., zákona č. 129/2020 Z. z., zákona č. 300/2020 Z. z. a zákona č. 504/2021 Z. z. sa mení a dopĺňa takto: 1. V § 3 ods. 1 sa vypúšťajú slová „príspevky príjemcov autorských odmien a odmien výkonných (reprodukčných) umelcov,“ a slová „a príspevky z odmien a náhrad výrobcov a dovozcov nenahratých nosičov zvukového a zvukovoobrazového záznamu a snímok a z odmien a náhrad požičiavateľov snímok, zvukových záznamov, snímok videogramov a snímok kinematografických diel“. 2. § 3 sa dopĺňa odsekom 3, ktorý znie: „(3) Zdrojom príjmov fondov sú aj príspevky príjemcov autorských odmien a odmien výkonných (reprodukčných) umelcov dobrovoľne odvedené fondom týmito príjemcami z odmien za vytvorenie alebo použitie diel alebo umeleckých výkonov, ak sú príjmom podľa osobitného predpisu iným než zo závislej činnosti;2b) fondom plynú tieto dobrovoľne odvedené príspevky podľa odborov tvorivej činnosti v oblastiach uvedených v § 1 ods. 1. Príspevok dobrovoľne odvedený fondom podľa prvej vety je daňovým výdavkom podľa osobitného predpisu.6)“ Poznámka pod čiarou k odkazu 2b znie: „2b) § 6 a 8 zákona č. 595/2003 Z. z. o dani z príjmov v znení neskorších predpisov.“ 3. Druhá časť sa vypúšťa. Poznámky pod čiarou k odkazom 3 a 4 sa vypúšťajú. 4. § 25 sa vypúšťa. 5. Za § 25f sa vkladá § 25g, ktorý vrátane nadpisu znie: „§ 25g Prechodné ustanovenia účinné od 1. júla 2023 (1) Pri autorských odmenách a odmenách výkonných (reprodukčných) umelcov vyplatených alebo prijatých od občanov do 30. júna 2023 sa postupuje podľa ustanovení druhej časti tohto zákona v znení účinnom do 30. júna 2023. Príspevky príjemcov odmien podľa prvej vety odvedené fondom po 30. júni 2023 sú príjmom fondov. (2) Na účel splnenia povinnosti dediča autorských práv podľa § 5 ods. 2 v znení účinnom do 30. júna 2023 sa výška príjmu z autorských odmien posudzuje za obdobie od 1. januára 2023 do 30. júna 2023.“.“ Nasledujúce články sa primerane prečíslujú. Ďakujem veľmi pekne, skončil som.